Source: http://www.bihon.ro/steaua-surclasata-la-oradea/news-20091213-02481393
Timestamp: 2018-04-21 23:11:59+00:00

Document:
Steaua, surclasată la Oradea - BIHON
Steaua, surclasată la Oradea
13. decembrie 2009 13:51
Mircea Samuilă (la minge) a înscris trei goluri în poarta Stelei
Poloiştii orădeni s-au impus categoric în cele două meciuri, scoruri 11-6 şi 14-1. Foto Video
CSM Frigo Conty şi-a luat la revedere de la suporteri prin două victorii spectaculoase, obţinute în „dubla” cu Steaua. Elevii antrenorului Cornel Gordan au făcut recital la ultima apariţie în bazinul propriu din acest an, surclasând echipa stelistă cu un scor mai rar întâlnit între cele două formaţii, 14-1.
Prima partidă a fost ceva mai echilibrată, oaspeţii reuşind să scape cu o înfrângere onorabilă. Orădenii s-au detaşat încă din primul sfert, câştigat cu scorul de 4-1. Au urmat apoi două sferturi în care gazdele au mai redus motoarele, conservându-şi avantajul de pe tabela de marcaj. Steaua s-a apropiat de două ori la un singur gol, scoruri 5-4 şi 6-5, dar Diaconu a refăcut diferenţa de trei goluri la finele sfertului trei, scor 8-5. CSM Frigo Conty s-a distanţat apoi şi mai tare în sfertul patru, impunându-se finalmente cu 11-6.
Cel de-al doilea meci dintre cele două echipe a fost o simplă formalitate pentru orădeni. Steaua a părut epuizată după efortul din prima partidă, fiind incapabilă să facă faţă jocului prestat de gazde. CSM a oferit un veritabil spectacol, învingându-şi adversarii la un scor mai mult decât categoric. Orădenii conduceau după primele trei sferturi cu 8-0, iar în ultimul sfert, scorul a atins proporţii neverosimile, 11-0! Portarul Barát a „ferecat” poarta echipei sale, oaspeţii nereuşind să-l învingă atât timp cât a stat în apă. Steliştii au marcat singurul lor gol abia în minutul 30, după o jumătate de oră în care nu au izbutit să înscrie, reuşita lor fiind aplaudată cu generozitate de spectatori. Golul oaspeţilor a fost urmat apoi de alte trei ale orădenilor, iar meciul s-a încheiat cu scorul de 14-1. CSM Frigo Conty a obţinut astfel trei victorii în cursul săptămânii trecute (două cu Steaua şi una cu Eger, în Interligă), un bilanţ dătător de speranţe pentru meciul cu Posillipo Napoli.
Bazinul Olimpic „Ioan Alexandrescu”. Spectatori: circa 500, respectiv 600
CSM Frigo Conty – Steaua 11-6 (4-1, 1-1, 3-3, 3-1) şi 14-1 (2-0, 3-0, 3-0, 6-1)
CSM Frigo Conty: Barát, D. Creţu – portari; Samuilă 1+2, Baidoc, Diaconu 4 (1 din 5 metri) +1, Câmpianu 0+2, Popoviciu, Tarnoveţchi, Kincses 0+3, A. Creţu 1+0, Monostori 0+2, Kádár 0+1 (din 5 metri), Negrean 5 (1 din 5 metri) +3. Antrenor: Cornel Gordan
Steaua: Drăguşin, Mexi – portari; Giuclea, B. Matei 2+0, Cotrău 2+1, Chioveanu 2+0, Deacu, Cristescu, Grădinaru, Stan, Gospodinov. Antrenor: Gelu Lisac
Taguri: Cornel Gordan, CSM Frigo Conty, polo, steaua, victorie

References: CSM 
 CSM 
 CSM 
 CSM 

CSM 

CSM 
 CSM